2.4 Teknoloġija tal-ispazju

Minħabba d-daqs kbir tiegħu u popolazzjoni baxxa, ir-reġjun tal-Artiku jista' jibbenefika ferm minn servizzi bbażati fl-ispazju. Ir-reġjun Artiku madankollu jeħtieġ soluzzjonijiet speċifiċi peress li mhuwiex kopert minn satelliti ġeostazzjonarji.

Il-programm Copernicus diġà jipprovdi għal servizzi ta' sorveljanza u monitoraġġ b’satelliti f’orbiti polari, biex b’hekk jingħata kontribut fundamentali lill-ħtiġijiet ambjentali, tas-sikurezza u ta’ sigurtà. Ladarba użata, is-sistema Ewropea ta’ Navigazzjoni bis-Satellita (GALILEO) se toffri kopertura tar-reġjun Artiku li tipprovdi kapaċitajiet għal navigazzjoni sikura u affidabbli bl-ajru, bil-baħar u fuq l-art. Il-ħtiġijiet tat-telekomunikazzjoni madankollu ma jistgħux jiġu sodisfatti b’mod adegwat bis-satelliti preżenti li prinċipalment huma fl-orbita ekwatorjali. Il-Kummissjoni se tesplora jekk soluzzjoni xierqa għall-Artiku tistax titqies bħala parti minn proposta possibbli biex tiġi appoġġata l-ġenerazzjoni li jmiss ta’ komunikazzjonijiet bis-satellita Governattiva fil-kuntest tal-Istrateġija spazjali li ġejja jew il-Pjan ta' Azzjoni ta' Difiża Ewropew. L-UE se tippromwovi wkoll sistema ta' osservazzjoni pan-Artika integrata permezz tal-Inizjattiva GEO għar-Reġjun Kiesaħ bħala għodda essenzjali biex tistudja, tbassar u tivvaluta l-bidliet li jappoġġaw l-iżvilupp sostenibbli tar-reġjun.

2.5 Attivitajiet siguri marittimi

Minħabba ż-żieda fit-traffiku tal-vapuri fl-Artiku, inkluż xi wħud li jġorru l-bandiera tal-Istati Membri tal-UE, l-UE għandha tikkontribwixxi biex ittejjeb is-sikurezza fin-navigazzjoni fl-Artiku permezz ta’ teknoloġiji innovattivi u l-iżvilupp ta’ għodod għall-monitoraġġ ta’ żviluppi spazjali u temporali ta’ attivitajiet marittimi li qed jiżdiedu fir-reġjun Artiku; dan it-tagħrif huwa essenzjali biex jiġu vvalutati r-riskji li jirriżultaw u biex jittieħdu deċiżjonijiet aħjar dwar miżuri ta’ mitigazzjoni possibbli. Bħala l-ewwel rispons, il-Kummissjoni Ewropea qed tniedi sejħa fl-2016 taħt Orizzont 2020 li se tħejji netwerk għall-Artiku u l-Atlantiku li se tittratta t-theddidiet għas-sigurtà marittima li jirriżultaw mill-ftuħ tal-passaġġ tal-Grigal. L-UE għandha tappoġġa wkoll l-isforzi internazzjonali biex timplimenta l-Kodiċi Polari Internazzjonali li jkopri kwistjonijiet relatati mat-trasport marittimu rilevanti għan-navigazzjoni fl-ilmijiet Artiċi, inkluż Tiftix u Salvataġġ imtejbin. Il-Kodiċi Polari huwa mistenni li jidħol fis-seħħ fl-1 ta' Jannar 2017.

Filwaqt li l-AIS bis-satellita (Sistema ta’ Identifikazzjoni Awtomatika) tipprovdi kopertura għall-Artiku, hemm sfidi fl-iżgurar u d-direzzjoni ta' unitajiet tat-Tiftix u Salvataġġ f’każ ta’ vapur li jeħtieġ assistenza, minħabba d-distanza, navigazzjoni diffiċli minħabba s-silġ u traffiku marittimu inqas dens fiż-żona. Il-Forum Ewropew dwar il-Funzjonijiet tal-Gwardja Kostali (ECGFF) għandu jikkollabora mill-qrib mal-Forum tal-Gwardja Kostali tal-Artiku (ACGF) li għadu kif ġie stabbilit, li jista’ jkollu rwol importanti fit-tkattir ta' attività marittima sigura u ambjentalment responsabbli fl-Artiku.

3.KOOPERAZZJONI INTERNAZZJONALI DWAR KWISTJONIJIET TAL-ARTIKU

Il-kwistjonijiet

L-isfidi li jaffettwaw l-Artiku, u s-soluzzjonijiet meħtieġa biex jindirizzawhom, jeħtieġu reazzjoni konġunta fil-livell reġjonali u internazzjonali. Dinamika ġeopolitika usa’ tista' żżid aktar il-kumplessità li taffettwa l-bidliet fir-reġjun. L-UE għandha interess qawwi li tara li l-Artiku jibqa’ żona ta’ kooperazzjoni internazzjonali kostruttiva fejn kwistjonijiet kumplessi huma indirizzati permezz ta’ soluzzjonijiet negozjati, u fejn ikunu jistgħu jitwaqqfu pjattaformi komuni minħabba riskji emerġenti. Ix-xjenza, b’mod partikolari, tista’ tintuża bħala katalist biex tappoġġa fehim komuni, li jippermetti li tintlaħaq soluzzjoni maqbula b’mod konġunt u titrawwem kooperazzjoni paċifika. Bħala mexxej dinji fix-xjenza, l-Unjoni Ewropea għandha tkun lesta li timpenja ruħha aktar f’kollaborazzjoni xjentifika kbira fuq skala globali. Il-programm għar-riċerka u l-innovazzjoni tal-UE, Orizzont 2020, huwa miftuħ għad-dinja u jiffaċilita sħubijiet bejn ir-reġjuni u l-pajjiżi biex jindirizzaw l-isfidi globali tas-soċjetà.

L-UE hija involuta fi kwistjonijiet ta’ rilevanza diretta għall-Artiku fil-livell internazzjonali, permezz tan-Nazzjonijiet Uniti u l-aġenziji speċjalizzati tagħha (il-Konvenzjoni Qafas tan-Nazzjonijiet Uniti dwar it-Tibdil fil-Klima, l-Organizzazzjoni Marittima Internazzjonali u l-Organizzazzjoni Internazzjonali tal-Avjazzjoni Ċivili) u l-korpi sussidjarji (il-Programm tan-Nazzjonijiet Uniti għall-Ambjent). Għadd ta’ fora ta’ kooperazzjoni dwar l-Artiku ġew stabbiliti f’dawn l-aħħar għexieren ta’ snin, l-iktar importanti fosthom il-Kunsill tal-Artiku. L-Istati Artiċi ħadmu biex irawmu l-paċi u l-istabbiltà permezz tal-koperazzjoni u l-applikazzjoni tal-istat tad-dritt. Minħabba l-importanza tar-reġjun Artiku u l-bidliet sinifikanti li għaddejjin hemmhekk, huwa importanti li l-UE tkompli tikkopera ma’ sieħba Artiċi u non-Artiċi li jidentifikaw pożizzjonijiet komuni u soluzzjonijiet dwar kwistjonijiet bħat-tibdil fil-klima, il-protezzjoni ambjentali u r-riċerka xjentifika.

Huwa importanti wkoll li jiġi żgurat li jkunu fis-seħħ miżuri xierqa għal ġestjoni effettiva tal-Oċean Artiku biex tassigura l-protezzjoni tal-ambjent, il-kooperazzjoni paċifika u s-soluzzjoni tat-tilwim, ir-rispett għal-liġi internazzjonali u l-użu sostenibbli tar-riżorsi tal-baħar. Is-sigurtà marittima hija wkoll ta’ importanza li qed tiżdied. F’Ġunju 2014, il-Kunsill Ewropew adotta Strateġija għas-Sigurtà Marittima għall-qasam marittimu globali. L-istrateġija u l-pjan ta’ azzjoni relatati stabbilixxew għadd ta’ sfidi li għandhom impatt fuq il-qasam marittimu, u proponew rispons fil-livell tal-UE.

Reazzjoni politika

3.1 Organizzazzjonijiet u fora internazzjonali

L-UE għandha tieħu pożizzjoni ta’ negozjar attiva fil-fora rilevanti tan-NU biex tinkoraġġixxi l-pajjiżi u r-reġjuni kollha biex jassumu r-responsabilitajiet tagħhom, b’mod partikolari fir-rigward tat-tibdil fil-klima u l-ħarsien tal-ambjent, iżda wkoll fir-rigward ta’ sfidi emerġenti bħalma huma s-sikurezza fuq il-baħar u l-ġestjoni sostenibbli ta’ riżorsi bbażati fuq l-art jew fil-baħar.

L-UE tirrikonoxxi u tappoġġa l-istrument legali eżistenti għall-ġestjoni tal-ibħra tad-dinja. B’mod partikolari, il-Konvenzjoni tan-Nazzjonijiet Uniti dwar il-Liġi tal-Baħar (UN Convention on the Law of the Sea, UNCLOS) tipprovdi qafas għall-ġestjoni tal-Oċean Artiku, inkluża r-riżoluzzjoni paċifika tat-tilwim. L-UE se tappoġġa dawn l-isforzi billi tinvolvi ruħha fi djalogu strateġiku mal-partijiet interessati tal-Artiku u pajjiżi terzi dwar kwistjonijiet ta’ sigurtà u permezz tal-promozzjoni kontinwa ta’ governanza bbażata fuq ir-regoli fuq il-baħar.

L-UE se tkompli bil-parteċipazzjoni attiva tagħha fil-Kunsill Artiku — il-forum primarju għall-kooperazzjoni internazzjonali fir-reġjun billi, pereżempju, tieħu sehem u tikkontribwixxi fil-ħidma tal-gruppi ta’ ħidma rilevanti, task forces u gruppi ta’ esperti. L-UE tistenna bil-ħerqa li taħdem mal-Presidenzi attwali u futuri tal-Kunsill tal-Artiku u għall-implimentazzjoni bikrija tal-istatus tagħha ta’ osservatur f’konformità mal-linji tad-Dikjarazzjoni ta’ Kiruna f’Mejju 2013. L-UE għandha wkoll timpenja ruħha mal-Kunsill tal-Artiku dwar kwistjonijiet li jirrigwardaw il-ġestjoni tal-ibħra billi tipparteċipa fit-Task Force tal-Kunsill Artiku dwar il-Kooperazzjoni tal-Baħar Artiku.

L-UE se tkompli tappoġġa l-kooperazzjoni reġjonali u subreġjonali, inkluż permezz tas-sħubija tagħha fil-Kunsill Ewro-Artiku ta’ Barents, u l-politika tad-Dimensjoni tat-Tramuntana. L-UE hija impenjata wkoll f’kooperazzjoni reġjonali fi ħdan il-Kummissjoni Ekonomika tan-NU għall-Ewropa u b’mod partikolari, il-Konvenzjoni tal-UNECE dwar it-Tniġġis Transfruntiera tal-Arja fuq Distanza Twila (Convention on Long-Range Transboundary Air Pollution , CLRTAP). Il-Kunsill Nordiku u l-Kunsill Nordiku tal-Ministri huma wkoll sħab rilevanti għall-Unjoni Ewropea, mhux l-inqas minħabba l-involviment fit-tul tagħhom mal-UE u l-programm ta’ Kooperazzjoni Artika tagħhom.

Dawn l-oqfsa ta’ kooperazzjoni jindirizzaw ħafna kwistjonijiet importanti fil-livell reġjonali, u jista’ jkollhom impatt sostanzjali fuq il-ħajja tal-popli indiġeni u tal-komunitajiet lokali.

3.2 Kooperazzjoni bilaterali